Up-15/96
Natisni
Opravilna št.:
Up-15/96
Datum odločitve:
23. 6. 1997
ECLI:
ECLI:SI:USRS:1997:Up.15.96
Akt:
Ustavna pritožba C. K. zoper sklep Vrhovnega sodišča št. VIII Ips 14/95 z dne 10.10.1995
Izrek:
Ustavna pritožba C. K. zoper sklep Vrhovnega sodišča se ne sprejme v obravnavo.
Evidenčni stavek:
Ustavno sodišče ni instančno sodišče sodiščem, ki odločajo o delovnih sporih. Kršitev materialnega ali procesnega prava sama po sebi ne utemeljuje ustavne pritožbe.
Ustavno sodišče ne sprejme ustavno pritožbo v obravnavo, če v postopku njenega preizkusa ugotovi, da ustavne pravice očitno niso bile kršene.
Geslo:
Nesprejem ustavne pritožbe v obravnavo, ker ni očitnih kršitev ustavnih pravic.

Ustavno sodišče ni instanca rednemu sodstvu.
Pravna podlaga:
Zakon o Ustavnem sodišču (ZUstS), 50., 1. al. 2. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
16. 1. 1996
Vrsta odločitve:
sklep
Vrsta rešitve:
nesprejem ustavne pritožbe
Dokument:
US18433
Up-15/96
23.6.1997
S K L E P
Ustavno sodišče je v postopku za preizkus ustavne pritožbe C. K. iz Z. P., ki jo zastopa N. G., odvetnik v M. na seji senata dne 23. junija 1997
s k l e n i l o :
Ustavna pritožba C. K. zoper sklep Vrhovnega sodišča št. VIII Ips 14/95 z dne 10.10.1995 se ne sprejme v obravnavo.
O b r a z l o ž i t e v
1. Vrhovno sodišče je z izpodbijanim sklepom zavrglo pritožničino revizijo zoper odločbo Sodišča združenega dela Republike Slovenije. Štelo je, da je revizija nedopustna, saj je bila izpodbijana odločba izdana v sporu zaradi denarne terjatve, za tovrstne spore pa Zakon o delovnih in socialnih sodiščih (Uradni list RS št. 19/74 - v nadaljevanju ZDSS) v 73. členu revizije posebej ne omogoča.
2. V ustavni pritožbi pritožnica zatrjuje kršitev človekovih pravic in temeljnih svoboščin po 14., 15., 22., 23. in smiselno tudi po 25. členu Ustave. Ne strinja se s stališčem Vrhovnega sodišča, da je revizija nedovoljena, in trdi, da je šlo za spor glede sklenitve oziroma prenehanja delovnega razmerja in ne le za denarni zahtevek; zoper odločbe v tovrstnih sporih pa je revizija dovoljena.
3. Pri presoji te ustavne pritožbe je potrebno upoštevati, da je predmet izpodbijanega sklepa Vrhovnega sodišča le odločitev procesnopravne narave o nedopustnosti revizije. Ob ustavni pritožbi zoper ta sklep zato Ustavno sodišče ne more presojati tistih pritožničinih navedb, ki se nanašajo na vsebinsko odločitev sodišč združenega dela v delovnopravnem sporu.
Potrebno je tudi upoštevati, da Ustavno sodišče ni instančno sodišče sodiščem, ki odločajo v delovnih sporih, ter da kršitev materialnega ali procesnega prava sama po sebi ne utemeljuje ustavne pritožbe. V skladu s 50. členom Zakona o Ustavnem sodišču (Uradni list RS št. 15/94 - v nadaljevanju: ZUstS)
Ustavno sodišče izpodbijane sodne odločbe presoja le glede vprašanja, ali je z njimi prišlo do kršitve človekovih pravic ali temeljnih svoboščin. Pritožnica sicer navaja določbe Ustave, katere naj bi Vrhovno sodišče prekršilo, vendar konkretno v ničemer ne izkaže, v čem naj bi zaradi zavrženja revizije prišlo do teh kršitev in tudi Ustavno sodišče iz navedb ustavne pritožbe takšnih kršitev ni moglo ugotoviti.
4. Ker z izpodbijanim sklepom Vrhovnega sodišča očitno niso bile kršene človekove pravice ali temeljne svoboščine, Ustavno sodišče ustavne pritožbe ni sprejelo.
5. Senat Ustavnega sodišča je sprejel ta sklep na podlagi prve alinee drugega odstavka 55. člena ZUstS v sestavi: predsednik senata mag. Janez Snoj in sodnika dr. Lojze Ude ter Franc Testen.
Predsednik senata
mag. Janez Snoj